
Резюме: В динамична среда на сигурност с многополюсни и комплексни заплахи постепенно се разширява разбирането за гражданската сигурност като интегративна рамка, която свързва сигурността на гражданите, непрекъснатостта на жизненоважните услуги и функционирането на демократичните институции като  обществена способност за реакция при кризи. В условията на трансформация на разбирането за гражданска сигурност  и новата парадигма на ЕС,  се налага търсене на иновативни инструменти и модели за изграждане на устойчиво общество, способно да функционира при комплексни и продължителни кризи. Авторът изследва взаимовръзката между социалните иновации и гражданската сигурност през призмата на доверието и социалния капитал, като ключови ресурси на националната сигурност. 

Abstract: In a dynamic security environment with multipolar and complex threats, the understanding of civil security as an integrative framework that connects the security of citizens, the continuity of vital services and the functioning of democratic institutions as a public capacity to respond to crises is gradually expanding. In the context of the transformation of the understanding of civilian security and the new paradigm of the EU, it is necessary to search for innovative tools and models for building a sustainable society capable of functioning in complex and prolonged crises. The author explores the relationship between social innovation and civil security through the prism of trust and social capital, as key resources of national security.

УВОД
[bookmark: _Hlk240200355]Съвременната среда за сигурност се характеризира с нарастваща сложност, взаимозависимост и трудно предвидимо развитие на рисковете. Военните конфликти, хибридните заплахи, кибератаките, климатичните бедствия, пандемиите, дезинформацията и прекъсването на жизненоважни услуги показват, че сигурността не може да бъде гарантирана единствено чрез традиционните институционални механизми. В този контекст гражданската сигурност се утвърждава като интегративна концепция, обединяваща защитата на гражданите, устойчивостта на критичната инфраструктура, непрекъснатостта на основните обществени функции и способността на институциите и общностите да реагират координирано при кризи [1].

Необходимостта от повишаване на обществената устойчивост извежда на преден план ролята на социалните иновации като нови модели, практики и форми на взаимодействие, насочени към по-ефективно удовлетворяване на обществените потребности [2]. Чрез мобилизиране на гражданското участие, развитие на партньорства и укрепване на доверието социалните иновации могат да допринесат за превръщането на гражданите от пасивни адресати на мерките за сигурност в активни участници в превенцията, подготовката и реакцията при извънредни ситуации.
Настоящият доклад изследва взаимовръзката между социалните иновации и гражданската сигурност през призмата на доверието и социалния капитал като стратегически ресурси на обществената устойчивост. Основната теза е, че социалните иновации създават допълнителен капацитет за управление на комплексни и продължителни кризи, когато се основават на активно гражданско участие, междусекторно сътрудничество и устойчиво партньорство между публичните институции, гражданските организации, бизнеса и местните общности. В тази връзка се анализират инициативи за подобряване на гражданската готовност, които притежават потенциал да бъдат определени като социални иновации в областта на сигурността.

1. Еволюция на концепцията за гражданска сигурност.
Концепцията за гражданска сигурност се развива в резултат от постепенното разширяване на разбирането за сигурността отвъд традиционната защита на държавата от военни заплахи. Съществен принос за тази промяна имат Бузан, Вевер и де Вилде, които обособяват военен, политически, обществен, икономически и екологичен сектор на сигурността [3]. Техният подход показва, че източниците на несигурност могат да възникват в различни обществени системи и да засягат както суверенитета на държавата, така и идентичността, благосъстоянието и жизнените условия на гражданите. По този начин сигурността придобива многосекторен характер, а защитата на населението и жизненоважните обществени функции се превръща в самостоятелен предмет на публичните политики.
В европейски контекст Рафаел Босонг и Хендрик Хегеман развиват разбирането за гражданската сигурност като пространство на многостепенно и мрежово управление [4]. Според този подход управлението на кризи и бедствия не се осъществява единствено от националната държава, а чрез взаимодействие между институциите на Европейския съюз, националните и местните власти, спасителните служби, частните оператори на критична инфраструктура и организациите на гражданското общество. Гражданската сигурност следователно се формира като резултат от координацията между множество участници, разполагащи с различни компетентности, ресурси и отговорности.
Последващото утвърждаване на устойчивостта като водещ принцип на политиките за сигурност допълнително променя ролята на гражданите и общностите. Джонатан Джоузеф разглежда устойчивостта като управленска концепция, при която част от отговорността за предвиждането, понасянето и преодоляването на рисковете се прехвърля от публичните институции към отделните граждани и местните общности [5]. Това създава възможности за мобилизиране на социален капитал, взаимопомощ и самоорганизация, но поставя и критичния въпрос дали разширяването на индивидуалната отговорност не прикрива оттегляне или недостатъчен капацитет на държавата.
В съвременното разбиране гражданската сигурност обединява институционалната защита, устойчивостта на критичните услуги и активната готовност на населението, като предполага балансирано разпределение на отговорностите между държавата, бизнеса и гражданското общество. 
[bookmark: _Hlk240208555]В отговор на нарастващите заплахи и многополюсни кризи, Европейския съюз и НАТО постепенно формират нова парадигма, основана не само върху защитата от конкретни заплахи, а върху изграждането на цялостна обществена устойчивост. В нейния център стои способността на държавата и обществото да предвиждат, предотвратяват, понасят, управляват и преодоляват кризи, като същевременно запазват функционирането на основните институции и жизненоважните услуги.Основата на подхода на НАТО са непрекъснатостта на управлението, устойчивостта на жизненоважните услуги и гражданската подкрепа за колективната отбрана [6].  
Новата европейска рамка за гражданска сигурност се формира в отговор на качествено променената среда, в която военни конфликти, хибридни операции, кибератаки, дезинформация, климатични бедствия, пандемии и прекъсвания на критични доставки могат да възникват едновременно и да предизвикват каскадни последици. Нейната концептуална основа е развита в доклада на Саули Ниинистьо от 2024 г., а основните препоръки впоследствие са институционализирани чрез Стратегията за Съюз на готовност и стратегията ProtectEU от 2025 г.  [1,7].  
Централното послание на доклада на Ниинистьо е необходимостта от преминаване от фрагментирана и предимно реактивна защита към всеобхватна готовност. Тя се основава на подход към всички видове опасности и обединява гражданската защита, вътрешната сигурност, отбраната, здравеопазването, икономическата сигурност и устойчивостта на критичната инфраструктура. Друг водещ принцип е съчетаването на подходите „цялото управление“ и „цялото общество“. Отговорността за сигурността не се ограничава до специализираните държавни институции, а се разпределя между европейските и националните органи, местните власти, бизнеса, гражданските организации, научната общност, медиите и гражданите[1].   
[bookmark: _Hlk240210405]Докладът поставя гражданите в центъра на готовността. Населението следва да притежава знания, практически умения и ресурси за самостоятелно справяне в началния период на кризата. Тази постановка намира конкретно изражение в Стратегията на ЕС за Съюз на готовност от 2025 г., която предвижда обучение по готовност в образователните системи, достъпна кризисна комуникация, ежегодни инициативи за информираност и насоки за минимална 72-часова самостоятелност на домакинствата. Така гражданите се превръщат от пасивни получатели на защита в активни участници в производството на сигурност [7].  
2. Доверието и обществената устойчивост като ресурси на гражданската сигурност.
В съвременната среда на комплексни, взаимосвързани и трудно предвидими заплахи гражданската сигурност не може да бъде сведена единствено до институционална защита на населението. Тя представлява съвместна способност на публичните институции, гражданите, местните общности, бизнеса и организациите на гражданското общество да предвиждат рисковете, да ограничават тяхното въздействие, да поддържат жизненоважните обществени функции и да се възстановяват след кризи [8].   В тази система доверието и обществената устойчивост изпълняват ролята на взаимно свързани стратегически ресурси.
Доверието е ключов елемент на теориите за социалния капитал, но в същото време може да се разглежда като условие за гражданска сигурност. Доверието може да бъде разграничено в две основни измерения. Институционалното доверие изразява увереността на гражданите, че публичните органи са компетентни, действат добросъвестно, справедливо и прозрачно. Междуличностното и общностното доверие се проявява в готовността на хората да си сътрудничат, да обменят информация и ресурси и да оказват взаимопомощ. Двете измерения се допълват: институциите създават легитимни правила и надеждна информация, а социалните мрежи превръщат тези правила и информация в колективно действие. Важно е да се отбележи, че при извънредни ситуации доверието намалява несигурността и разходите за координация.
Обществената устойчивост представлява способността на обществото да понася сътресения, да поддържа жизненоважните си функции, да се адаптира към променените условия и при необходимост да трансформира институциите и обществените отношения. В концепцията на Norris et al. (2008) устойчивостта възниква чрез свързването на адаптивни ресурси, сред които икономическото развитие, информацията и комуникацията, компетентността на общността и социалният капитал [9]. Следователно устойчивостта не е само характеристика на материалната инфраструктура, а резултат от отношенията между хората, организациите и институциите. Затова обществената устойчивост може да се разглежда като резултат и процес на гражданската сигурност. 
Концептуалната връзка между доверието и обществената устойчивост, като ресурси на гражданската сигурност има двупосочен характер. От една страна, доверието създава предпоставки за устойчивост, защото улеснява координацията, обмена на информация, спазването на правилата и мобилизирането на обществените ресурси. От друга страна, справедливото и ефективно управление на кризите укрепва доверието в институциите и солидарността между гражданите. Когато публичните органи комуникират навременно, разпределят помощта справедливо и включват местните общности във вземането на решения, кризата може да се превърне във фактор за консолидиране на обществото. В тази рамка доверието изпълнява ролята на свързващ механизъм, а обществената устойчивост може да се разглежда като системна способност и резултат. Гражданската сигурност възниква от тяхното взаимодействие: без доверие институциите трудно могат да мобилизират обществото, а без устойчиви институции и услуги доверието не може да бъде запазено.
[bookmark: _Hlk240204120]Европейската комисия определя социалните иновации като нови идеи, които удовлетворяват социални потребности и едновременно създават нови социални отношения и форми на сътрудничество. Следователно технологичната новост сама по себе си не е достатъчна. Съществен е начинът, по който се променят ролите, достъпът до ресурси и способността на обществото да действа (European Commission, n.d.; Murray, Caulier-Grice, & Mulgan, 2010). В контекста на бедствията социалната потребност е двойна, като намира израз в намаляване на непосредствения риск и преодоляване на зависимостта от професионалните служби през първите часове на прекъсване или масово събитие. Стратегията на ЕС за Съюз на готовност поставя гражданите в центъра на обществената устойчивост и предвижда насоки за минимум 72 часа самостоятелност, включване на готовността в образованието и укрепване на културата на обучение и учения. Тази ориентация съответства на подхода „цялото общество“: институциите запазват координиращата и професионалната роля, но домакинствата, местните власти, гражданските организации, образователните структури и доброволците стават активни носители на превенция и първоначална реакция [8]. Социалният капитал, доверието, гражданското участие и междусекторното сътрудничество са не само подкрепящи фактори, а основни ресурси за изграждането на тази способност.
3. Инициативи за подобряване на гражданската готовност за реакция при кризисни ситуации като социални иновации.
В рамките на изследването са разгледани три инициативи за подобряване на гражданската готовност за реакция при кризи и бедствени ситуации, които имат елементи на социални иновации. За целта е формулирана аналитична рамка с критерии, спрямо които да се провери наличието на достатъчно ключови характеристики, определящи инициативите като социални иновации [10].
Таблица № 1. Авторска аналитична рамка с критерии за социални иновации
	Критерий
	Ключови характеристики

	Социална релевантност
	Отговор на ясно установена потребност от знания, координация и самозащита.

	Относителна новост
	Нов или съществено адаптиран модел в конкретната институционална и териториална среда.

	Съвместно създаване
	Реално взаимодействие между публични органи, граждански организации, местни общности и граждани.

	Овластяване
	Преминаване от пасивно информиране към практически умения, увереност, роли и способност за действие.

	Устойчивост и доказателства
	Повторяемост, организационна опора, обратна връзка и измерване на резултати.

	Трансфер на добра практика и приобщаване
	Възможност за адаптиране към други места и достигане до хора с различни потребности.



[bookmark: _Hlk240206811]Първият пример на инициатива за подобряване на гражданската готовност за реакция при кризисни ситуации която може да се определи като социална иновация е от Финландия. Финландската инициатива „72 часа“ представлява национален модел за повишаване на гражданската готовност, основан на препоръката всяко домакинство да може да се справя самостоятелно най-малко три денонощия при прекъсване на електроснабдяването, водоснабдяването, комуникациите, снабдяването с храни или други жизненоважни услуги. Моделът включва практически знания за осигуряване на вода, храна, лекарства, отопление, комуникация и надеждна информация, както и умения за оказване на помощ и запазване на психическа устойчивост. Около препоръката е изградена достъпна система за обучение на населението, включваща присъствени курсове, онлайн ресурси, информационни кампании и обучени инструктори. Инициативата се финансира от Националната агенция за сигурност на доставките и се координира от Финландската национална спасителна асоциация в партньорство с публични институции и организации на гражданското общество [11].
Системата може да бъде определена като социална иновация, тъй като преобразува традиционния модел на гражданска защита, при който населението е предимно получател на институционална помощ. Чрез обучение, самоорганизация и споделена отговорност гражданите и домакинствата се превръщат в активни носители на капацитет за реакция. Индивидуалната готовност намалява първоначалното натоварване върху спасителните служби и позволява ограничените публични ресурси да бъдат насочени към най-уязвимите групи. По този начин „72 часа“ свързва личната подготвеност, взаимопомощта, доверието и институционалната координация в единен модел на обществена устойчивост. Финландският подход придобива и по-широко европейско значение, тъй като Стратегията на ЕС за Съюз на готовност от 2025 г. също поставя цел за минимална 72-часова самостоятелност на населението при кризи.
Втората инициатива е от Португалия, където е популярна с наименованието „Безопасно село“ и „Безопасни хора“. Португалската програма „Безопасно село – безопасни хора“ е въведена през 2018 г. след опустошителните горски пожари от 2017 г. с цел повишаване на готовността и защитата на населението в малките и отдалечените селски общности. Под координацията на Националния орган за извънредни ситуации и гражданска защита и в партньорство с общините и местните структури програмата съчетава институционалните механизми за гражданска защита с активното участие на жителите. Основните мерки включват оценяване на местния риск, определяне на маршрути за евакуация, места за убежище и сборни пунктове, провеждане на информационни кампании и практически учения, както и определяне на местен координатор по сигурността, който подпомага комуникацията между населението и компетентните органи [12]. Кампанията "Безопасно село, безопасни хора" включва прилагането на мерки за готовност в голям мащаб. При реализация на програмата са създадени повече от 2 800 убежища, създадени са местни механизми за предупреждение, а 12 000 граждани участваха в над 400 учения. Значимо постижение на програмата е тестването на над 900 плана за евакуация на населението в селски райони.
Програмата представлява социална иновация, защото променя ролята на местната общност от пасивен получател на помощ в активен участник в превенцията и управлението на риска. Нейната иновативност се изразява не толкова в използването на нови технологии, колкото в създаването на устойчив модел на местна самоорганизация, споделена отговорност и съвместно производство на сигурност. Чрез мобилизиране на местното знание, доброволчеството, доверието и взаимопомощта инициативата изгражда социален капитал и повишава способността на уязвимите общности да реагират координирано при горски пожари и други бедствия. Така „Безопасно село – безопасни хора“ показва как гражданската готовност може да бъде развивана като социална практика, която допълва действията на публичните институции и укрепва обществената устойчивост.
Третият пример е от България, където също могат да се очертаят начинаещи инициативи на социални иновации в гражданската сигурност. Инициативата е свързана с обучение на „спонтанни“ доброволци, което е стартирало през 2025 г. в област Русе под егидата на Регионална дирекция за пожарна безопасност и защита на населението. РДПБЗН–Русе започва отворени обучения за граждани, които желаят да помагат при горски и полски пожари, но не са доброволци по Закона за защита при бедствия. Първите занятия са проведени в Русе и Ветово, с последващ график в останалите районните служби. Съдържанието на обученията включва лични предпазни средства, безопасност, пожарогасителна техника, шлангови линии и ръчни инструменти. Така се адресира реален риск, свързан със спонтанната мобилизация при голям пожар, която може да затрудни професионалните екипи, ако гражданите са неподготвени [13]. 
Иновационният елемент е разширяването на превенцията отвъд формалните доброволни формирования. Публичната служба признава неформалния граждански ресурс и създава канал за предварително практическо обучение. Отношението „служба–население“ преминава от еднопосочно информиране към изграждане на минимален безопасен капацитет.
ЗАКЛЮЧЕНИЕ
Анализът потвърждава, че инициативите за гражданска готовност могат обосновано да бъдат определени като социални иновации, когато едновременно удовлетворяват обществена потребност и променят начина, по който граждани, публични служби и местни организации си взаимодействат. Най-същественият принос не е разпространяването на знание и информация, а създаването на практическа способност за координирано действие. По този начин на базата на доверие се изгражда обществена готовност и колективна способност за действие, които са ключови предпоставки за гражданска сигурност. 
Представените инициативи потвърждават хипотезата, че гражданската готовност се превръща в социална иновация, когато гражданите не са само адресати на инструкции, а създатели, носители и разпространители на капацитет за действие в партньорство с публичните институции. В този контекст гражданската готовност следва да се разглежда като форма на социален капацитет и критичен нематериален ресурс на обществената устойчивост. Доверието и обществената устойчивост се утвърждават като ключови нематериални ресурси, които определят способността на институциите, гражданите и местните общности да обменят надеждна информация, да координират действията си и да съхраняват жизненоважните обществени функции при кризи.
Социалните иновации са свързващият механизъм, чрез който доверието се преобразува в организирано гражданско участие, взаимопомощ и споделена отговорност, а тези процеси – в устойчив обществен капацитет. Разгледаните европейски практики показват, че включването на населението в обучението, превенцията и подготовката за извънредни ситуации намалява уязвимостта и допълва капацитета на публичните институции. Същевременно ефективното и справедливо управление на кризите укрепва институционалното доверие и създава положителна обратна връзка между гражданска готовност, социален капитал и обществена устойчивост. 

ЛИТЕРАТУРА:
1. Niinistö, S. (2024). Safer together: Strengthening Europe’s civilian and military preparedness and readiness. European Commission.
2. Murray, R., Caulier-Grice, J., & Mulgan, G. (2010). The open book of social innovation. Nesta.
3. Buzan, B., Wæver, O., & de Wilde, J. (1998). Security: A new framework for analysis. Lynne Rienner Publishers
4. Bossong, R., & Hegemann, H. (Eds.). (2015). European civil security governance: Diversity and cooperation in crisis and disaster management. Palgrave Macmillan. https://doi.org/10.1057/9781137481114  
5. Joseph, J. (2013). Resilience as embedded neoliberalism: A governmentality approach. Resilience, 1(1), 38–52. https://doi.org/10.1080/21693293.2013.765741 
6. North Atlantic Treaty Organization. (2024). Resilience, civil preparedness and Article 3. NATO.
7. European Commission & High Representative of the Union for Foreign Affairs and Security Policy. (2025). Joint communication on the European Preparedness Union Strategy (JOIN(2025) 130 final).
8. European Commission. (2025). ProtectEU: A European Internal Security Strategy (COM(2025) 148 final).
9. Norris, F. H., Stevens, S. P., Pfefferbaum, B., Wyche, K. F., & Pfefferbaum, R. L. (2008). Community resilience as a metaphor, theory, set of capacities, and strategy for disaster readiness. American Journal of Community Psychology, 41(1–2), 127–150. https://doi.org/10.1007/s10464-007-9156-6
10. Ilcheva M. Application of Social Innovations for Improvement of Social Security in Bulgaria - Knowledge International Journal, Volume 59, Selected scientific papers, ISSN 2545 – 4439
11. Сайт на финландската система „72 часа“ https://72tuntia.fi/en/ 
12. https://civil-protection-knowledge-network.europa.eu/stories/safe-village-safe-people-working-local-community 
13. Сайт на Министерство на вътрешните работи, РДПБЗН–Русе. (2025, 20 май). Първите обучения на доброволци за действия при горски и полски пожари се състояха в Русе и Ветово.

Автор: Професор, доктор на науките Мария Кирилова Илчева 
Институция: ВТУ „Св. св. Кирил и Методий“, катедра „Национална сигурност и политически науки“; 
Адрес за кореспонденция: Велико Търново, ул. „Княз Дондуков“ №19, тел: 0888 331611, ел. поща: m.ilcheva@ts.uni-vt.bg  

